ไฟแนนซ์ทูเดย์
&nbsp;
21 ส.ค. 2554

....ต้นกล้า 
“ไม่มีความมืดมิด หากยังมีความเพียรพยายาม”
...l...แม้จะใกล้เกษียณแต่ สถิตย์ ลิ่มพงศ์พันธุ์ ปลัดกระทรวงการคลัง ก็เดินหน้าปฏิรูปกระทรวง โดยในสัปดาห์นี้จะมีการประชุมเพื่อติดตามความคืบหน้าในโครงการจัดตั้งทบวงภาษี ซึ่งเป็นการรวบกรมสรรพากร กรมสรรพสามิต และกรมศุลกากรเข้ามาไว้ด้วยกัน โดยจะหารือกับ ทศพร ศิริสัมพันธ์ เลขาธิการสำนักงานคณะกรรมการพัฒนาระบบราชการ (ก.พ.ร.) เพื่อปรับโครงสร้างข้าราชการทั้ง 3 กรม และออกกฎหมายใหม่เพื่อรองรับการยกระดับสู่การเป็นทบวงภาษี 
ว่ากันว่าการรวมเป็นทบวงจะออกกฎหมายใหม่ไม่กี่มาตรา แต่จะเกิดได้จริงหรือไม่นั้นคงต้องขึ้นกับการเมือง
เมื่อมีการจัดตั้งทบวงภาษีแล้วจะส่งผลให้ประสิทธิภาพในการจัดเก็บรายได้เพิ่มขึ้น เพราะผู้ประกอบการสามารถเสียภาษีได้ทุกอย่างในขั้นตอนเดียว เป็น ONE STOP SERVICE ซึ่งจะช่วยแก้ปัญหาเรื่องคอร์รัปชันที่เกิดขึ้นจากการเรียกเก็บเงินใต้โต๊ะได้ 
แนวคิดการปรับปรุงโครงสร้างแบบนี้ ริเริ่มมาตั้งแต่สมัยที่ ม.ร.ว.จัตุมงคล โสณกุล เป็นปลัดกระทรวงการคลัง ธารินทร์ นิมมานเหมินท์ เป็น รมว.คลัง แต่ดำเนินการไม่สำเร็จ ถึงสมัยของรัฐบาล พ.ต.ท.ทักษิณ ชินวัตร อดีตนายกรัฐมนตรี ก็ได้เสนอตั้งทบวงภาษี โดยเสนอให้ข้าราชการระดับ 11 ทำหน้าที่เป็นปลัดทบวงภาษี ปลัดทบวงบริหารทรัพย์สิน ปลัดทบวงรายจ่าย แต่เนื่องจากสถานการณ์ทางด้านการเมืองเปลี่ยนแปลงซะก่อนทำให้กระทรวงการคลัง มีการเดินหน้าศึกษาเรื่องแนวคิดดังกล่าวอีกครั้งในรัฐบาลชุดปัจจุบันนี้
ปลัดคลังสั่งศึกษาตั้ง "ทบวงภาษี"
แหล่งข่าวจากกระทรวงการคลัง เปิดเผยว่า นายสถิตย์ ลิ่มพงษ์พันธุ์ ปลัดกระทรวงการคลัง ได้สั่งให้หน่วยงานที่เกี่ยวข้องศึกษาการจัดตั้งทบวงภาษี โดยรวม 3 กรมภาษีเข้าด้วยกัน ได้แก่ กรมสรรพากร กรมสรรพสามิต และกรมศุลกากร ซึ่งวัตถุประสงค์การรวมหน่วยงานดังกล่าวเข้าด้วยกันนั้น ในแง่ของภาครัฐจะเกิดการลดต้นทุนการบริหารจัดการต่างๆ ทั้งด้านบุคลากร ด้านไอที รวมถึงด้านกฎหมาย เพราะจะมีการแยกเป็นอธิบดีภาคต่างๆ เหมือนกับระบบอัยการ โดยอธิบดีภาคหนึ่งก็จะดูแลเก็บภาษีทั้ง 3 ส่วน ขณะที่ในแง่ของประชาชนก็จะได้รับความสะดวกในการเสียภาษี ที่ไม่ต้องแยกไปเสียกับแต่ละหน่วยงานเหมือนเช่นปัจจุบัน
ทั้งนี้ แนวคิดดังกล่าวเคยมีมาตั้งแต่สมัย ม.ร.ว.จัสตุมงคล โสณกุล เป็นปลัดกระทรวงการคลัง โดยมีการเสนอแก้ไขกฎหมายเพื่ อรวม 3 กรมเข้าด้วยกัน แต่เนื่องจากรัฐบาลสมัยนั้นหมดวาระลงไปก่อน การผ่านกฎหมายจึงไม่สำเร็จ รวมถึงแต่ละกรมยังกลัวว่าจะสูญเสียอำนาจของตัวเอง จึงมีการคัดค้านแนวคิดดังกล่าวกันอีกด้วย อย่างไรก็ดี ในเบื้องต้น คาดว่าอาจจะใช้วิธีการบูรณาการการทำงานร่วมกันไปก่อน ด้วยการนำเจ้าหน้าที่มาทำงานร่วมกัน เพราะหากแก้กฎหมายก็ต้องใช้เวลานาน
"จริงๆ แล้ว ถ้ามีการรวม 3 กรม ตั้งเป็นทบวงภาษี แม้ว่าแต่ละกรมจะเสียอำนาจ เสียพื้นที่บางส่วนไป แต่ก็จะได้อำนาจในส่วนของกรมอื่นๆ เพิ่มเข้ามาด้วย เหมือนระบบอัยการ โดยอธิบดีภาคหนึ่งก็จะดูทั้ง 3 ภาษีเลย แต่จริงๆ แล้วการดำเนินการคงทำเป็นขั้นตอนไป เริ่มจากบูรณาการกันก่อน ถ้าเวิร์คค่อยแก้กฎหมายกันอีกที ทั้งนี้ ตอนนี้ปลัดกระทรวงการคลังให้ศึกษาเรื่องนี้กันอยู่ เพราะปัจจุบันทั่วโลกเขาทำแบบนี้กันเกือบหมดแล้ว อย่างเช่น อังกฤษ ที่ทำมาเป็น 10 ปีแล้ว เป็นต้น" แหล่งข่าว กล่าว
อนึ่ง ในอดีตคณะกรรมการปฏิรูประบบราชการ (ปรร.) เคยมีแนวคิดปฏิรูปกระทรวงการคลัง โดยแยกออกเป็นทบวงต่างๆ ภายใต้สังกัด ซึ่งในแง่การบริหารจะมีปลัดทบวงภาษี ปลัดทบวงบริหารทรัพย์สิน ปลัดทบวงรายจ่าย เป็นต้น